[pic] | ЕВРОПЕЙСКА КОМИСИЯ |

Брюксел, 30.9.2010

COM(2010) 539 окончателен

2010/0267 (COD)

Предложение за

РЕГЛАМЕНТ НА ЕВРОПЕЙСКИЯ ПАРЛАМЕНТ И НА СЪВЕТА

за изменение на Регламент (ЕО) № 73/2009 на Съвета за установяване на общи правила за схеми за директно подпомагане в рамките на Общата селскостопанска политика и за установяване на някои схеми за подпомагане на земеделски стопани

Обяснителен меморандум

1. Контекст на предложението

- Основания и цели на предложението

С цел изпълнителните правомощия, предоставени на Комисията с Регламент (ЕО) № 73/2009 на Съвета[1] да се приведат в съответствие с разграничаването между делегирани и изпълнителни правомощия на Комисията, въведено с членове 290 и 291 от Договора за функционирането на Европейския съюз (ДФЕС).

- Общ контекст

С членове 290 и 291 от Договора за функционирането на Европейския съюз (ДФЕС) се прави разграничение между два вида актове на Комисията:

- С член 290 от ДФЕС на законодателя се предоставя право да делегира на Комисията правомощието да приема незаконодателни актове от общ характер, които допълват или изменят определени несъществени елементи от законодателен акт. Съгласно терминологията, използвана в Договора, така приетите от Комисията правни актове са „делегирани актове“ (член 290, параграф 3).

- С член 291 от ДФЕС на държавите-членки се предоставя право да предприемат всички необходими мерки по вътрешното право за прилагане на правно обвързващите актове на Съюза. Тези актове може да предоставят изпълнителни правомощия на Комисията, когато са необходими еднакви условия за изпълнението им. Съгласно терминологията, използвана в Договора, така приетите от Комисията правни актове са актове „за изпълнение“ (член 291, параграф 4).

- Съществуващи разпоредби в областта на предложението

Членове 290 и 291 от Договора за функционирането на Европейския съюз (ДФЕС).

- Съгласуваност с други политики и цели на Съюза

Не се прилага.

2. Консултация със заинтересованите страни и оценка на въздействието

- Консултация със заинтересованите страни

- Събиране и използване на експертни становища

Нямаше необходимост от консултация със заинтересовани страни или от външни експертни становища, тъй като предложението за привеждане на Регламент (ЕО) № 73/2009 на Съвета в съответствие с Договора от Лисабон е вътрешноинституционален въпрос, който засяга всички регламенти на Съвета. Измененията с цел опростяване имат ограничен обхват и са с чисто технически характер.

- Оценка на въздействието

Нямаше необходимост от оценка на въздействието, тъй като предложението за привеждане на Регламент (ЕО) № 73/2009 на Съвета в съответствие с Договора от Лисабон е вътрешноинституционален въпрос, който засяга всички регламенти на Съвета. Измененията с цел опростяване имат ограничен обхват и са с чисто технически характер.

3. Правни елементи на предложението

- Обобщение на предлаганите мерки

Определяне на делегираните и на изпълнителните правомощия на Комисията в Регламент (ЕО) № 73/2009 на Съвета и установяване на съответната процедура за приемане на тези актове.

Наред с това се въвеждат и някои елементи на опростяване в областта на кръстосаното спазване. Предвижда се също така и възможност за държавите-членки да не изискват деклариране на всички земеделски площи в стопанството от земеделски стопанин, когато общата площ на стопанството му е по-малка от 1 хектар.

- Правно основание

Член 43 от Договора за функционирането на Европейския съюз.

- Принцип на субсидиарност

Селскостопанската политика е в рамките на споделената компетентност на ЕС и държавите-членки. Това означава, че доколкото ЕС не въвежда законодателство в сектора държавите-членки запазват своята компетенция. По отношение на директните плащания вече съществува подход на Общността и е обосновано да бъдат опростени действащите правила.

- Принцип на пропорционалност

Предложението е в съответствие с принципа на пропорционалност.

- Избор на инструменти

Предлаган инструмент: Регламент на Европейския парламент и на Съвета.

Други средства не биха били подходящи поради следната причина: регламент трябва да бъде изменен чрез регламент.

4. Отражение върху бюджета

Тази мярка не поражда допълнителни разходи за Общността.

5. Допълнителна информация

- Опростяване

Измененията, отнасящи се до кръстосаното спазване, представляват значително опростяване и способстват за намаляване на административната тежест за държавите-членки.

Може да се приеме, че предложената на държавите-членки възможност да освобождават земеделските стопани, които не кандидатстват за плащания, свързани с площи, и декларират само малки площи (по-малки от 1 хектар) от изискването за подаване на декларация за площ, ще засегне предимно животновъдите, които не разполагат със земя, която изпълнява условията за кандидатстване за плащане, свързано с площ. Трудно е да се предвиди броят на земеделските стопани, които ще бъдат засегнати, но може да се приеме, че той ще бъде ограничен, предвид постоянното отделяне на плащанията за живи животни от производството и прехвърлянето им към плащания, свързани с площи. Изменението същевременно води до намаляване на административната тежест за някои държави-членки.

2010/0267 (COD)

Предложение за

РЕГЛАМЕНТ НА ЕВРОПЕЙСКИЯ ПАРЛАМЕНТ И НА СЪВЕТА

за изменение на Регламент (ЕО) № 73/2009 на Съвета за установяване на общи правила за схеми за директно подпомагане в рамките на Общата селскостопанска политика и за установяване на някои схеми за подпомагане на земеделски стопани

ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,

като взеха предвид Договора за функционирането на Европейския съюз, и по-специално член 42, първа алинея и член 43, параграф 2 от него,

като взеха предвид предложението на Европейската комисия[2],

след предаване на проекта на законодателен акт на националните парламенти,

като взеха предвид становището на Европейския икономически и социален комитет[3],

в съответствие с обикновената законодателна процедура[4],

като имат предвид, че:

1. С Регламент (ЕО) № 73/2009 на Съвета[5] на Комисията се предоставят правомощия за изпълнение на някои от разпоредбите от посочения регламент.

2. С влизането в сила на Договора от Лисабон, е необходимо правомощията, предоставени на Комисията с Регламент (ЕО) № 73/2009, да се приведат в съответствие с разпоредбите на членове 290 и 291 от Договора за функционирането на Европейския съюз („Договора“).

3. Комисията следва да бъде оправомощена да приема делегирани актове в съответствие с член 290 от Договора, за да може да допълва или изменя някои несъществени елементи на Регламент (ЕО) № 73/2009. Следва да се определят елементите, за които могат да се упражняват посочените правомощия, както и условията, при които се делегират правата.

4. За да се гарантира еднаквото прилагане на Регламент (ЕО) № 73/2009 във всички държави-членки, Комисията следва да бъде оправомощена да приема актове за изпълнение в съответствие с член 291 от Договора. С изключение на случаите, при които изрично е предвидено друго, Комисията следва да приема актовете за изпълнение в съответствие с разпоредбите на Регламент (ЕС) № XX/XXXX на Европейския парламент и на Съвета относно….

5. Някои от разпоредбите по схеми за директно подпомагане, които са приети до момента от Комисията по силата на правомощията, които са ѝ предоставени с Регламент (ЕО) № 73/2009, се смятат за толкова значителни, че следва да бъдат включени в посочения регламент. Тези елементи се отнасят до някои от подробните правила, предвидени в регламенти (ЕС) № 1120/2009[6], (ЕС) № 1121/2009[7] и (ЕС) № 1122/2009[8] на Комисията.

6. Предвид опита, придобит при прилагането на Регламент (ЕО) № 73/2009, някои от разпоредбите на посочения регламент следва да бъдат опростени, по-специално тези, отнасящи се до изискванията за кръстосано спазване.

7. От съображения за правна сигурност и яснота е целесъобразно да се предвидят определения на понятията „обработваема земя“, „трайни насаждения“, „постоянни пасища “ и „пасища“.

8. Тъй като постоянните пасища имат положителен ефект върху околната среда, трябва да се приемат мерки, които да насърчат поддържането на съществуващите постоянни пасища, за да се предотврати масовото им превръщане в обработваема земя. За да се гарантира, че държавите-членки определят по съгласуван начин съотношението между постоянните пасища и земеделската земя, което трябва да се поддържа, Комисията следва да приеме актове за изпълнение във връзка с определянето на данните, които са необходими за изчисляване на съотношението.

9. За да се гарантира ефективното прилагане на системата за съвети в селското стопанство, предвидена в член 12 от Регламент (ЕО) № 73/2009, така че системата да стане напълно функционална, Комисията може да приеме правила посредством актове за изпълнение.

10. За да се осигури възможност за контрол на изпълнението на изискванията за кръстосано спазване, от земеделските стопани се изисква да декларират всички земеделски площи в стопанството им. Изискването се прилага и тогава, когато земеделските стопани не кандидатстват за директно плащане на площ и разполагат само с малки площи. В тези случаи, за постигане на опростяване, на държавите-членки следва да се предостави възможност да не изискват представянето на декларация за посочените площи, при условие, че общата площ на въпросното стопанство не надвишава един хектар и че в заявлението за подпомагане съответните площи са посочени.

11. За ефективно прилагане на кръстосаното спазване е необходимо да се провери дали земеделските стопани спазват своите задължения. Комисията следва, посредством актове за изпълнение, да приеме правила относно проверките, които трябва да извършват държавите-членки, за да осигурят еднакво и достатъчно високо равнище на осъществяване на тези проверки, по-специално по отношение на избора на земеделските стопанства, извършването на проверките и на докладването. Ако държава-членка реши да се възползва от възможността да счита дадено неспазване за маловажно или да не прилага намаление или изключване за суми под 100 EUR, компетентният контролен орган следва да се увери през следващата година, че земеделският стопанин отстранява констатираното неспазване. За да се облекчи административната тежест обаче следва да се разгледа въпросът за опростяването на системата за проверки, извършвани като проследяване на случаи на неспазване.

12. Държавите-членки трябва да прилагат интегрирана система за администриране и контрол в съответствие с член 14 от Регламент (ЕО) № 73/2009. За да осигури еднакво и достатъчно високо равнище на работа на различните елементи на тази система по отношение на техническите аспекти, Комисията следва да приеме актове за изпълнение по основните елементи, определения и изисквания за качество на системата и на различните ѝ елементи.

13. За да се осигури съгласувано и ефикасно администриране на заявленията за подпомагане Комисията следва да приеме актове за изпълнение за заявленията за подпомагане и за заявленията за права на плащане. С посочените актове следва да се гарантира, че се предоставя достатъчно време и цялата необходима информация за извършване на проверките на условията за допустимост на подпомагането. Когато това е надлежно обосновано, на земеделските стопани следва да се предостави определена гъвкавост. Освен това правилата за допустимост, като периоди на задържане на животните, не следва да пречат на земеделските стопани да прехвърлят цялото си стопанство след датата на подаване на заявлението, но в рамките на периода. Следователно следва да се определят условията за това прехвърляне.

14. Следва да се извърши проверка на условията за допустимост с оглед на защитата на средствата на Съюза. За да позволи осъществяването на такава проверка на изпълнението на задълженията, свързани с плащанията, от страна на земеделските стопани, както и за да осигури правилно разпределение на средствата сред земеделските стопани, получили права, Комисията следва да приеме актове за изпълнение по отношение на проверките, които трябва да бъдат извършени от държавите-членки. Когато е целесъобразно, следва също така с тези актове да се установяват правила за случаи, когато служби, органи или организации, различни от компетентния орган, се занимават с администрирането на плащанията.

15. Член 28 от Регламент (ЕО) № 73/2009 предвижда спазването на минимални изисквания, но член 28, параграф 1, първа алинея, буква б) не е подходящ за прилагане по отношение на земеделски стопани, които все още получават директни плащания в рамките на някои схеми за обвързано с производството подпомагане, но не притежават каквато и да било площ. Тези земеделски стопани се намират в същото положение като земеделските стопани, които притежават специални права на плащане, и за да се гарантира пълната ефективност на въпросните схеми за обвързано с производството подпомагане, за целите на член 28, параграф 1 от посочения регламент въпросните земеделски стопани следва да се третират по същия начин. Също така, когато държава-членка е избрала праг в хектари, както е предвидено в член 28, параграф 1, буква б), за земеделските стопани, получаващи специфичното подпомагане, предвидено в дял III, глава V, и които притежават по-малко хектари от прага, определен от дадената държава-членка, следва да се прилага прагът в евро, избран от държавата-членка в съответствие с член 28, параграф 1, буква а).

16. Следва да се определят правилата по отношение на минималния размер за едно стопанство, за който може да се иска установяването на права на плащане.

17. За да се осигури непрекъснатост на системата на преките плащания при извънредни обстоятелства, на Комисията следва да се предостави възможност да приема необходими и обосновани мерки за преодоляване на ситуацията.

18. За да се осигури ефикасно администриране на схемата за единно плащане, предвидена в дял III от Регламент (EО) № 73/2009, следва да се определи използването на земеделски площи за неселскостопански дейности.

19. За да се вземе предвид вътрешната организация на държавите-членки, на тях трябва да им се разреши да администрират националния резерв на регионално равнище. Следва да се установят правилата за това администриране.

20. Следва да се определят специални правила за връщане от страна на държавите-членки в националния резерв на неизползваните права на плащане.

21. Правилата относно ограничаването на прехвърлянето на правата за плащане следва да се адаптират с цел да се отчетат някои конкретни случаи на прехвърляне.

22. За да се гарантира, че условията за специалните права на плащане продължават да се спазват, следва да се приемат правила за изчисляването на животинските единици.

23. За да се гарантира еднакво третиране на операторите, Комисията следва да приеме актове за изпълнение за първоначалното разпределяне на права на плащане в контекста на въвеждането на схемата за единно плащане в новите държави-членки в съответствие с член 55 от Регламент (EО) № 73/2009.

24. За да се гарантира еднакво третиране на операторите, Комисията следва да приеме актове за изпълнение за изчисляването на животинските единици за специалните права на плащане в съответствие с член 44, параграф 2 от Регламент (EО) № 73/2009.

25. За да се гарантира еднакво третиране на операторите, Комисията следва да приеме актове за изпълнение за мерките за специфично подпомагане на специфични селскостопански дейности, водещи до допълнителни ползи за селското стопанство и за околната среда, райони, в които се прилагат програми за преструктуриране и/или развитие, застраховка на реколтата, животните и растенията в съответствие с член 68 от Регламент (EО) № 73/2009. При взаимоспомагателни фондове за болести по животните и растенията и екологични катастрофи тези правила следва да включват по-специално минималния и максималния срок на търговските заеми, отговарящи на условията за финансово подпомагане, и задължението за държавите-членки да представят на Комисията годишен доклад за прилагането на член 71 от Регламент (EО) № 73/2009.

26. За да се осигури ефикасно администриране на схемите за помощи, предвидени в дял IV от Регламент (EО) № 73/2009, следва да се установят правила за точното функциониране на посочените режими.

27. Следва да се установят правилата относно ограничаването на прехвърлянето на правата на премия при премии в сектора на овчето и козето месо.

28. Следва да се установят правилата относно минималния брой животни, който трябва да се декларира по отношение на специалната премия и по отношение на премията за крави с бозаещи телета.

29. Следва да се установят правилата относно ограничаването на прехвърлянето на права на премия за крави с бозаещи телета.

30. За да се гарантира доброто администриране на направения от държавите-членки избор по отношение на обвързаните с производството плащания, Комисията следва да определи таваните, които съответстват на схемата за единно плащане, на обвързаните с производството мерки в рамките на специфичното подпомагане, отделното плащане за захар, отделното плащане за плодове и зеленчуци, отделното плащане за меки плодове и средствата, съобщени от държавите-членки в съответствие с член 69, параграф 6, буква а).

31. В член 132 от Регламент (ЕО) № 73/2009 се предвижда възможността в новите държави-членки директните помощи, които се изплащат на един земеделски стопанин, да бъдат допълвани, с разрешение от страна на Комисията. Допълнителните национални директни помощи, изплатени не в съответствие с разрешението на Комисията, следва да се смятат за неправомерни помощи.

32. Обменът на информация между Комисията и държавите-членки е от съществено значение за доброто управление на средствата. Комисията следва посредством актове за изпълнение да приеме еднакви правила за обмена на информация. Те следва да включват по-специално правила относно нотифицирането на решения от страна на държавите-членки и относно статистическите данни и докладите, които трябва да се изпращат от държавите-членки.

33. С оглед на гореизложеното Регламент (EО) № 73/2009 следва да бъде съответно изменен,

ПРИЕХА НАСТОЯЩИЯ РЕГЛАМЕНТ:

Член 1

Регламент (ЕО) № 73/2009 се изменя, както следва:

34. В член 2 се добавят следните букви:

„и) „обработваема земя“ означава земя, обработвана с цел производство на селскостопански култури или поддържана в добро селскостопанско и екологично състояние в съответствие с член 6, независимо дали се намира под оранжерии или под стационарно или подвижно покритие или не;

й) „трайни насаждения“ означава култури, за които не се прилага сеитбообращение, различни от трайните пасища, които заемат площите в продължение на пет години или по-дълъг период и дават реколта многократно, включително разсадници и нискостеблени дървесни култури с кратък цикъл на ротация;

к) „постоянно пасище“ означава земя, използвана за отглеждане на трева или други тревни фуражни култури по естествен начин (самозасяване) или чрез култивиране (засяване), която не е била включена в сеитбооборота на стопанството в продължение на пет или повече години, с изключение на земите, оставени под угар в съответствие с Регламент (ЕИО) № 2078/92 на Съвета*, на земите, оставени под угар в съответствие с членове 22, 23 и 24 от Регламент (ЕО) № 1257/1999 на Съвета**, и на земите, оставени под угар в съответствие с член 39 от Регламент (ЕО) № 1698/2005 на Съвета; и за тази цел „трева или други тревни фуражни култури“ означава всички тревисти растения, които по традиция се срещат в естествените пасища или обикновено са включени в смеските от семена за пасища или ливади в държавата-членка (независимо дали се използват за паша на животните или не). Държавите-членки могат да включат полски култури, както са определени от Комисията;

л) „пасище“ означава обработваема земя, която се използва за производството на трева (независимо дали изкуствено засята или естествено растяща); пасището включва постоянните пасища.

*ОВ L 215, 30.7.1992 г., стр. 85.

**ОВ L 160, 26.6.1999 г., стр. 80.“

35. Вмъква се следният член 2а:

„Член 2а

Изменение на приложение I

За да се вземе предвид новото законодателство, което може да се окаже необходимо, Комисията, посредством делегиран акт, изменя приложение I.“

36. В член 6 се добавят следните параграфи:

„3. За да се гарантира, че се предприемат мерки земята да се поддържа като заета от постоянни пасища на ниво земеделски стопанин, Комисията, посредством делегирани актове, приема разпоредби, включващи индивидуалните задължения на ниво земеделски стопанин, които трябва да се спазват, когато се установи, че делът на земята заета от постоянни пасища намалява.

4. Комисията, посредством актове за изпълнение, приема методите за определяне на съотношението между постоянни пасища и земеделска земя, което трябва да се поддържа.“

37. В член 8 параграф 2 се заменя със следното:

„2. Комисията, посредством актове за изпълнение, прави преглед на таваните, посочени в приложение IV, за да се вземат предвид:

a) измененията в общите максимални размери на директните плащания, които могат да бъдат предоставени;

б) измененията в системата на доброволна модулация, предвидена в Регламент (EО) № 378/2007;

в) структурните промени в стопанствата;

г) прехвърлянията към Eвропейския земеделски фонд за развитие на селските райони (ЕЗФРСР) в съответствие с член 136 от настоящия регламент.“

38. Член 9 се изменя, както следва:

a) в параграф 2, първа алинея уводната част се заменя със следното:

„Сумите, съответстващи на един процентен пункт, се разпределят на държавите-членки, в които са били генерирани. Сумите, които съответстват на намалението с 4 процентни пункта, се разпределят между съответните държави-членки от Комисията посредством акт за изпълнение, въз основа на следните критерии:“

б) в параграф 3 се вмъква следната алинея:

„За да се вземе предвид новото законодателство, което може да се окаже необходимо, Комисията, посредством делегиран акт, изменя приложение V.“

в) параграф 4 се заменя със следното:

„4. Останалата сума, получена в резултат на прилагането на член 7, параграф 1, и сумите, получени в резултат на прилагането на член 7, параграф 2, се разпределят на държавата-членка, в която съответните суми са били генерирани, от Комисията, посредством актове за изпълнение. Сумите се използват съгласно член 69, параграф 5а от Регламент (ЕО) № 1698/2005.“

39. В член 10 параграф 3 се заменя със следното:

„3. Суми, получени в резултат на прилагането на член 7, параграфи 1 и 2, се разпределят на новата държава-членка, в която съответните суми са били генерирани, от Комисията, посредством актове за изпълнение. Посочените суми се използват съгласно член 69, параграф 5а от Регламент (ЕО) № 1698/2005.“

40. В глава 2 на дял II се добавя следният член:

„Член 11а

Делегиране на правомощия на Комисията

1. С цел да се осигури хармонизирано прилагане на модулация и финансова дисциплина Комисията може, посредством актове за изпълнение, да приеме подробни правила относно основата за изчисляване на намаленията, дължащи се на модулация и финансова дисциплина, които трябва да се прилагат от държавите-членки по отношение на земеделските стопани, както е предвидено в членове 9, 10 и 11.

2. За да се осигури разпределянето, посочено в член 9, параграф 2, Комисията, посредством делегирани актове, определя критериите за разпределянето на суми, освободени от прилагането на модулацията.“

41. В член 12 се добавят следните параграфи:

„5. С цел да се гарантира правилното функциониране на системата за съвети в селското стопанство Комисията може, посредством делегирани актове, да приеме разпоредби, с цел системата да стане напълно функционална. Посочените разпоредби могат да се отнасят, наред с другото, до обхвата на системата за съвети в селското стопанство и до критериите за достъп на земеделските стопани.

6. Комисията може, посредством актове за изпълнение, да приеме правила за еднаквото прилагане на системата за съвети в селското стопанство.“

42. В член 19, параграф 1 се добавят следните алинеи:

„Всяка държава-членка определя минималния размер на селскостопанските парцели, за който може да бъде подадено заявление.“ Минималният размер обаче не може да надвишава 0,3 ha.

Чрез дерогация от първа алинея, буква а) държавите-членки могат да решат, че земеделски стопанин, който не кандидатства за директно плащане на площ, не е задължен да декларира всички свои земеделски парцели, когато общата площ на тези парцели не надхвърля един хектар. Земеделският стопанин обаче посочва в заявлението си, че разполага със земеделски парцели и по искане на компетентния орган посочва местоположението на съответните парцели.“

43. В член 21 параграф 1 се заменя със следното:

„1. Без да се засягат намаленията или изключването, предвидени в член 23, когато се установи, че земеделски стопанин не спазва условията за допустимост, отнасящи се до предоставянето на помощта, както е предвидено в настоящия регламент, плащането или част от плащането, което е направено или трябва да бъде предоставено и което отговаря на условията за допустимост, подлежи на намаления и изключване.“

44. В член 22 се добавя следният параграф:

„3. Комисията, посредством актове за изпълнение, приема правила за извършване на проверки, за да провери дали се спазват задълженията, предвидени в глава 1.“

45. В член 23 параграф 2 се заменя със следното:

„2. Независимо от параграф 1 и в съответствие с условията, посочени в правилата, съдържащи се в член 27a, параграф 5, държавите-членки могат да решат да не прилагат намаления или изключване, които възлизат на 100 EUR или по-малко на земеделски стопанин и на календарна година.

Когато държава-членка реши да използва възможността, предвидена в първата алинея, през следващата година компетентният орган предприема необходимите действия, за да се увери, че земеделският стопанин отстранява съответното констатирано неспазване. Земеделският стопанин се уведомява за констатацията и за задължението да предприеме мерки за отстраняването на неспазването.“

46. Член 24 се изменя, както следва:

a) параграф 1 се заменя със следното:

„1. При изчисляването на намаленията и изключването се вземат предвид тежестта, степента, продължителността и системността на констатираното неспазване, както и критериите, посочени в параграфи 2, 3 и 4.“

б) в параграф 2, трета алинея се заменя със следното:

„Ако земеделският стопанин не е предприел незабавни действия за отстраняване на констатираното неспазване, компетентният орган предприема необходимите действия, които могат, доколкото е уместно, да се ограничат до административна проверка, за да се увери, че земеделският стопанин отстранява съответното констатирано неспазване. Земеделският стопанин се уведомява за констатираното маловажно неспазване и за задължението да предприеме мерки за отстраняването му.“

47. В глава 4 на дял II се добавят следните членове:

„Член 27а

Делегиране на правомощия на Комисията

1. За да се гарантира правилно разпределение на средствата сред земеделските стопани, получили права, и за да се гарантира, че интегрираната система за администриране и контрол, предвидена в настоящата глава, се прилага съгласувано, ефикасно и без дискриминация, при което се запазват финансовите интереси на Съюза, Комисията може, посредством делегирани актове, да приеме следното:

a) отделни определения, необходими за гарантиране на хармонизирано прилагане на интегрираната система;

б) разпоредби, необходими за хармонизираното определяне на основата за изчисляване на помощта, които включват правила за решаване на случаи, при които отговарящата на условията за подпомагане площ включва особености на ландшафта или дървета;

в) правила с цел запазване на правата на земеделските стопани при случаи на непреодолима сила или при извънредни обстоятелства по смисъла на член 31;

г) правила с цел да се гарантира хармонизирана основа за изчисляване на намаленията, дължащи се на кръстосано спазване, като се отчитат също така намаленията, дължащи се на модулация и финансова дисциплина;

д) правила по отношение на следващи мерки, които държавите-членки трябва да предприемат за правилното прилагане на настоящата глава, както и правила за евентуална взаимна помощ между държавите-членки.

2. За да осигури правилно разпределение на средствата сред земеделските стопани, получили права, по отношение на заявленията за подпомагане, предвидени в член 19, и за да позволи осъществяването на проверка на изпълнението на задълженията на земеделските стопани в тази връзка, Комисията, посредством делегирани актове, определя следното:

a) правилата за определяне на минималния размер на земеделските парцели, които се декларират, с цел да се намали административната тежест за земеделските стопани и за администрацията;

б) дерогация от Регламент (ЕИО, Евратом) № 1182/71 на Съвета*, с цел запазване на правата на земеделските стопани на плащане при случаи, когато крайната дата за представяне на дадено заявление или изменение е официален празник, събота или неделя;

в) при просрочено представяне на заявление за плащане или за разпределяне на права на плащане — максималното забавяне и намаленията при такова забавяне.

3. За да се гарантира, че проверката на условията за допустимост, предвидени в член 20, се извършва съгласувано, ефикасно и без дискриминация, при което се запазват финансовите интереси на Съюза, Комисията, посредством делегирани актове, приема разпоредби, по-специално за случаите, при които земеделският стопанин възпрепятства извършването на проверка.

4. За да се гарантира, че изчисляването и прилагането на намаления и изключване се извършва в съответствие с принципа, заложен в член 21, и съгласувано, ефикасно и без дискриминация, при което се запазват финансовите интереси на Съюза, Комисията, посредством делегирани актове, приема следното:

a) разпоредби относно намаленията и изключването във връзка с точността и пълнотата на данните в заявлението, като свръхдеклариране на площи или животни, или непълни декларации за площи, както и разпоредби за осигуряване на хармонизирано и пропорционално третиране на умишлени нередности, случаи на маловажни грешки, натрупване на намаления и едновременно прилагане на различни намаления, както и специални разпоредби относно мерките, прилагани по силата на член 68;

б) правила относно неприлагането на намаления в някои случаи, за осигуряване на пропорционалност при прилагането на намаления.

5. С цел да се гарантира, че кръстосаното спазване се извършва съгласувано, ефикасно и без дискриминация, Комисията може, посредством делегирани актове, да приеме правила за изчисляването и прилагането на намаления в съответствие с принципите, заложени в членове 23 и 24, включително правила относно неприлагането на намаления в някои случаи.

Член 27б

Правила за прилагане

За целите на еднаквото прилагане на настоящата глава Комисията, посредством актове за изпълнение, определя следното:

a) основните елементи, определения и изисквания за качество на интегрираната система за регистриране на самоличността на всеки земеделски стопанин, който подава заявление за подпомагане, предвидено в член 15;

б) основните елементи, определения и изисквания за качество на компютризираната база данни, предвидена в член 16;

в) основните елементи, определения и изисквания за качество на системата за идентификация на земеделските парцели, предвидена в член 17;

г) основните елементи, определения и изисквания за качество на системата за идентификация и регистрация на правата на плащане, предвидена в член 18;

д) правила относно заявленията за подпомагане и заявленията за права на плащане, предвидени в член 19, включително крайната дата за представяне на дадено заявление, изискванията за минималното количество информация, която следва да се съдържа в заявлението, разпоредби за изменение или оттегляне на заявления за подпомагане, освобождаване от задължението да се представи заявление за подпомагане, и разпоредби, с които на държавите-членки се дава възможност да прилагат опростени процедури или да коригират очевидни грешки;

е) правила за извършване на проверки с цел да се провери спазването на задълженията, както и точността и пълнотата на данните в заявлението за подпомагане. По отношение на конопа трябва да се предвидят по-специално подробни правила по отношение на специалните мерки за контрол и на методите за определяне на нивата на тетрахидроканабинол, а по отношение на памука — система за контрол на одобрените междубраншови организации;

ж) по отношение на конопа — правила за специални мерки за контрол и методи за определяне на нивата на тетрахидроканабинол;

(з) по отношение на памука — система за контрол на одобрените междубраншови организации;

и) правила за възстановяване на недължимо платени помощи и недължимо предоставени права за плащане;

(й) технически определения, необходими за целите на еднаквото прилагане на настоящата глава;

к) разпоредби във връзка със случаите на прехвърляния на стопанства, когато се прехвърля и предстоящо за изпълнение задължение, свързано с допускането до въпросната помощ;

*ОВ L 124, 8.6.1971 г., стр. 1.“

48. В член 28, параграф 1 третата алинея се заменя със следното:

„Земеделски стопани, които притежават специални права, посочени в член 44, параграф 1, или които получават премии за овце и кози, предвидени в дял IV, глава 1, раздел 10, или плащания за говеждо и телешко месо, предвидени в дял IV, глава 1, раздел 11, или земеделски стопани, които получават специфично подпомагане, предвидено в дял III, глава 5, и които притежават по-малко хектари от прага, избран от дадена държава-членка, когато се прилага първа алинея, буква б), се третират в съответствие с условието, предвидено в първа алинея, буква а) от настоящия параграф.“

49. В член 29 параграф 4 се заменя със следното:

„4. Чрез дерогация от параграф 2 Комисията може, посредством актове за изпълнение:

a) да осигури авансови плащания;

б) да разреши на държавите-членки, в зависимост от състоянието на бюджета, да извършват авансови плащания преди 1 декември в районите, където поради извънредни обстоятелства земеделските стопани изпитват сериозни финансови затруднения:

i) в размер до 50 % от плащанията,

или

ii) в размер до 80 % от плащанията, когато вече са предвидени авансови плащания.

Комисията може, посредством актове за изпълнение, да приеме правила за извършването на тези авансови плащания.“

50. Вмъква се член 31 a , както следва:

„Член 31а

Правила за прилагане

Комисията може, посредством актове за изпълнение, да приеме мерки, които са едновременно необходими и надлежно обосновани, с цел да доведат до разрешаването, в случай на неотложна ситуация, на практически и специфични проблеми; тези мерки могат да представляват дерогация от определени части на настоящия регламент, но само доколкото и за времето, за което това е строго необходимо.“

51. В член 33 се добавят следните параграфи:

„4. Всяка държава-членка може да реши да определи минимален размер за стопанство по отношение на земеделската площ, за която може да бъде подадено заявление за установяване на права на плащане. Минималният размер обаче не може да надвишава границите, предвидени в първа алинея, буква б) във връзка с член 28, параграф 1, втора алинея. Не се определя минимален размер за установяване на специалните права, предвидени в членове 60 и 65.

5. За да се вземе предвид новото законодателство, което може да се окаже необходимо, Комисията, посредством делегиран акт, изменя приложение IX.

6. Комисията, посредством актове за изпълнение, приема правила относно заявлението за подпомагане през годината на разпределението на права на плащане, когато правата на плащане могат да не са все още окончателно установени и когато върху разпределението оказват влияние специфични обстоятелства, както и таван за схемата за единно плащане, посочена в настоящия дял.“

52. В член 34, параграф 2 втората алинея се заменя със следното:

„Когато земеделска площ на стопанството се използва и за неселскостопански дейности, както е посочено в първа алинея, буква а), за тази площ се счита, че се използва предимно за селскостопански дейности, ако селскостопанската дейност може да се упражнява, без да бъде затруднена в значителна степен от интензивността, естеството, продължителността и сроковете на неселскостопанската дейност. Държавите-членки установяват критерии за изпълнението на настоящата алинея на техните територии.“

53. В член 36 вторият параграф се заличава.

54. В член 38 вторият параграф се заменя със следното:

„В случай на отсрочено интегриране държавите-членки могат да разрешат отглеждането на втори култури върху площта, отговаряща на условията за подпомагане, за срок, не по-дълъг от три месеца, с начало 15 август всяка година. По искане на държава-членка обаче тази дата може да се промени посредством актове за изпълнение, за райони, в които зърнените култури обикновено се прибират по-рано заради климатичните условия.“

55. В член 39, параграф 2 се заличава.

56. В член 40, параграф 1 втората алинея се заменя със следното:

„Когато се разпределят права на плащане на винопроизводители Комисията, като взема предвид най-новите данни, предоставени ѝ от държавите-членки в съответствие с член 103o и член 188a, параграф 3, втора алинея от Регламент (ЕО) № 1234/2007, адаптира националните тавани, определени в приложение VIII към настоящия регламент, посредством актове за изпълнение. До 1 декември на годината, която предхожда адаптирането на националните тавани, държавите-членки съобщават на Комисията средната регионална стойност на правата, посочени в буква Б от приложение IХ към настоящия регламент.“

57. Член 41 се изменя, както следва:

a) в параграф 1 се добавят следните алинеи:

„Държавите-членки могат да администрират националния резерв на регионално равнище. В такъв случай държавите-членки разпределят наличните на национално равнище суми изцяло или частично на регионално равнище въз основа на обективни и недискриминационни критерии и по начин, по който да се осигури равно третиране на земеделските стопани и да се избегне нарушаване на условията на пазара и на конкуренцията.

Сумите, разпределени на всяко регионално равнище, могат да се считат за разполагаеми за разпределение само в рамките на въпросния регион, освен в случаите на прилагане на параграф 4 или, в съответствие с избора на държавата-членка — параграф 2.“

б) параграф 4 се заменя със следното:

„4. В съответствие с обективни критерии и по начин, който гарантира еднакво третиране на земеделските стопани и предотвратява нарушаване на пазарните условия и на конкуренцията, държавите-членки използват националния резерв, за да разпределят права на плащане на земеделски стопани, които са в особено положение.

в) добавя се следният параграф:

„7. Комисията, посредством актове за изпълнение, приема правила относно разпределянето на права на плащане в случаите, когато земеделският стопанин има право да получи права на плащане по силата на окончателно съдебно решение или по силата на административен акт на компетентния орган на държавата-членка, който не подлежи на обжалване.“

58. В член 42 се добавят следните параграфи:

„Земеделските стопани могат доброволно да се откажат от права на плащане в полза на националния резерв.

Комисията може да приеме посредством актове за изпълнение мерки за връщане в националния резерв на неизползваните права на плащане.“

59. Член 43 се изменя, както следва:

a) в параграф 1 се добавя следната алинея:

„Ограничаването на прехвърлянето на права на плащане, предвидено в трета алинея, не се прилага в случай на действително или бъдещо наследяване на права на плащане без съответстващия брой хектари земя, отговарящи на условията за подпомагане.“

б) параграф 3 се заменя със следното:

„3. Когато права на плащане се продават със или без земята, държавите-членки, като действат в съответствие с общите принципи на законодателството на Съюза, могат да решат, че част от продадените права на плащане се връщат обратно в националния резерв или че единичната им стойност се намалява в полза на националния резерв в съответствие с критерии, които се определят от Комисията посредством актове за изпълнение.

В случай на продажба на права на плащане със или без земята на земеделски стопанин, който започва селскостопанската си дейност, и в случай на действително или бъдещо наследяване на права на плащане, няма да се прилага никакво удържане.“

в) добавя се следният параграф:

„4. Комисията, посредством актове за изпълнение, приема правила относно специфичните условия за прехвърляне на права на плащане, както и относно процедурата, която трябва да следват държавите-членки в такъв случай и, за целите на член 62, параграф 3, правила относно изчислението на процентния дял от правата на плащане, които земеделският стопанин е използвал, и използването на тези права. Посочените правила могат да се отнасят също така и за прехвърлянето на права за плащане в случаите, когато държавите-членки използват възможността, предоставена им в параграф 1, трета алинея, и удържането на стойността на правата на плащане при продажбата им в съответствие с параграф 3, втора алинея.“

60. В член 44 се добавя следният параграф:

„4. Комисията, посредством актове за изпълнение, приема правила относно изчисляването на ЖЕ за целите на специалните права на плащане и на активирането на специалните права на плащане.“

61. В глава 1 на дял III се добавя следният член:

„Член 45а

Делегиране на правомощия на Комисията

1. За да се гарантира защитата на правата на бенефициерите, Комисията, посредством делегирани актове, определя следното:

a) правила за допустимост и достъп на земеделските стопани до схемата за единно плащане, включително в случай на действително или бъдещо наследяване, наследяване под аренда, промяна на правния статут или на наименованието, както и в случай на сливане или разделяне на стопанството;

б) правила за изчисляването на единичната стойност на правата на плащане и за изменението им, по-специално в случай на частични права на плащане;

в) отделни определения за целите на член 42, параграф 2 за земеделски стопани, които започват своята селскостопанска дейност;

г) правила за определянето и изчисляването на стойността и броя на правата на плащане или на увеличаването на стойността на правата на плащане, получени от националния резерв;

д) правила за разпределение на права на плащане от националния резерв на земеделски стопани, които декларират по-малък брой хектари от броя, съответстващ на правата на плащане, които са им били разпределени в съответствие с членове 43 и 59 от Регламент (ЕО) № 1782/2003, когато държавата-членка използва възможността, предоставена ѝ с член 41, параграф 3;

е) правила, определящи особеното положение, предвидено в член 41, параграф 4, и правила относно достъпа на земеделските стопани, намиращи се в особено положение, до права на плащане от националния резерв.

2. За да се осигури доброто управление на правата на плащане, Комисията, посредством делегирани актове, приема правила относно декларирането и използването на права на плащане.

3. За изясняването на някои специфични ситуации, които могат да възникнат при прилагането на схемата за единно плащане, Комисията, посредством делегирани актове, приема следното:

a) правила за определяне в националното законодателство на „наследяване“ и „бъдещо наследяване“;

б) правила за изчисляването на стойността и броя или увеличаването на правата на плащане във връзка с разпределянето на права на плащания по силата на разпоредбите от настоящия дял, включително възможността за временни стойност и брой или увеличаване на правата на плащане, разпределени въз основа на заявлението на земеделския стопанин, условията за определяне на временни и окончателни стойност и брой на правата на плащания, както и разпоредби за случаите, в които договор за продажба или за отдаване под аренда би могъл да засегне разпределянето на права на плащания.

4. За да се улесни отсроченото интегриране на сектора на плодове и зеленчуци в схемата за единно плащане, Комисията, посредством делегирани актове, приема правила, с които на държавите-членки, които са се възползвали от една от възможностите, предвидени в член 51, параграф 1, трета алинея, се предоставя възможност да разрешат отглеждането на втори култури върху отговарящите на условията за помощи хектари.

5. За да се изготви списък на сортовете коноп, допустими за директни плащания, и за защита на общественото здраве, Комисията, посредством делегирани актове, приема правила, съгласно които плащания се отпускат при условие, че се използват сертифицирани семена от някои сортове, както и разпоредби относно процедурата за определяне на сортовете коноп, посочени в член 39.“

62. В член 51, параграф 2 първата алинея се заменя със следното:

„Въз основа на избора, направен от всяка държава-членка, Комисията, посредством актове за изпълнение, определя таван за всяко от директните плащания, посочени в членове 52, 53 и 54.“

63. В глава 2 на дял III се добавя следният член:

„Член 54a

Делегиране на правомощия на Комисията

За да се отчете спецификата на засегнатите сектори, Комисията, посредством делегирани актове, приема правила за определянето и изчисляването на правата на плащане, както и на възможностите, предвидени в настоящата глава.“

64. В член 57 параграф 2 се заменя със следното:

„2. В съответствие с обективни критерии и по начин, който гарантира еднакво третиране на земеделските стопани и предотвратява нарушаване на пазарните условия и на конкуренцията, държавите-членки използват националния резерв, за да разпределят права на плащане на земеделски стопани, които са в особено положение.“

65. В член 59 се добавя следният параграф:

„4. Комисията, посредством актове за изпълнение, приема необходимите мерки по отношение на условията за определяне на допустимите за подпомагане земеделски стопани, временното установяване на броя на хектарите и предварителната проверка на условията за кандидатстване.“

66. В член 60 се добавя следният параграф:

„Комисията, посредством актове за изпълнение, приема правила за изчисляване на селскостопанската дейност, изразена в животински единици, предвидена в член 44, параграф 2, буква а), и за проверка на минималната селскостопанска дейност в новите държави-членки, предвидена в член 44, параграф 2, буква б).“

67. В член 62, параграф 3 се добавя следната алинея:

„Комисията, посредством актове за изпълнение, приема необходимите мерки относно изчислението на процентния дял от правата на плащане, които земеделският стопанин е използвал.“

68. В глава 3 на дял III се добавя следният член:

„Член 62а

Делегиране на правомощия на Комисията

1. За да се постигне ефективно администриране на правата на плащане от държавите-членки, Комисията, посредством делегирани актове, приема правила относно първоначалното разпределяне на правата на плащане при въвеждането на схемата за единно плащане в новите държави-членки, които са прилагали схемата за единно плащане на площ.

2. За да се постигне приспособяване към променящите се условия в селскостопанския сектор, Комисията, посредством делегирани актове, приема правила за референтен период за целите на член 57, параграф 3 и член 59, параграф 3.

3. За да се постигне ефективно администриране на правата на плащане, Комисията, посредством делегирани актове, приема правила за определянето и изчисляването на стойността и броя на правата на плащане или увеличаването на стойността на правата на плащане, получени от националния резерв съгласно настоящата глава и предвидените в нея възможности.

4. За да се гарантира защитата на правата на бенефициерите Комисията, посредством делегирани актове, приема следното:

a) правила за разпределение на права на плащане от националния резерв на земеделски стопани, които декларират по-малък брой хектари от броя, съответстващ на правата на плащане, които са им били разпределени в съответствие с членове 43 и 59 от Регламент (ЕО) № 1782/2003, когато държавата-членка, която е прилагала схемата за единно плащане на площ, използва възможността, предоставена ѝ с член 57, параграф 5 от настоящия регламент;

б) правила, определящи особеното положение, предвидено в член 57, параграф 2, и правила относно достъпа на земеделските стопани, намиращи се в особено положение, до права на плащане от националния резерв съгласно настоящата глава.“

69. В член 67 параграф 1 се заменя със следното:

„1. До 1 август 2009 г. държавите-членки могат да решат да интегрират помощта за семена, посочена в дял IV, раздел 5, и схемите, посочени в точка 1 от приложение ХI, с изключение на специалната премия за качество на твърдата пшеница, в схемата за единно плащане през 2010 г. или 2011 г. В този случай Комисията, посредством актове за изпълнение, адаптира националните тавани, посочени в член 40, като добавя към тях сумите от приложение ХII за съответната схема за помощи.“

70. В глава 4 на дял III се добавя следният член:

„Член 67а

Делегиране на правомощия на Комисията

За да се позволи интегрирането на обвързаните с производството плащания, посочени в приложение XI, и прехвърлянето от програмите за подпомагане на лозаро-винарския сектор, посочени в приложение IX, в схемата за единно плащане, Комисията може, посредством делегирани актове, да приеме правила за достъпа до плащане, за определяне на сумата и за броя или увеличаването на стойността на правата на плащане, които подлежат на разпределяне.

71. Член 68 се изменя, както следва:

a) параграф 2, буква a), подточка ii) се заменя със следното:

„ii) е било одобрено от Комисията посредством акт за изпълнение без съдействието на комитета, предвиден в член 141в“

б) параграф 7 се заменя със следното:

„7. За да се осигури ефикасното и целенасочено използване на средствата на Съюза и за да се избегне двойно финансиране от други подобни инструменти за подпомагане, Комисията, посредством делегирани актове, приема условията за одобрението от страна на Комисията, предвидено в параграф 2, буква а), подточка ii), и условията за предоставяне на подпомагането, предвидено в настоящата глава, правила за съгласуваност с други мерки на Съюза и за натрупване на различни видове подпомагане, както и правила за определяне на мерките за специфично подпомагане, предвидени в параграф 1.“

в) в параграф 8, алинея втора се заличава.

г) добавят се следните параграфи:

„9. Комисията, посредством актове за изпълнение, приема следното:

a) правила за изчисляването на стойността на всяко право на плащане, получено от земеделски стопанин, който не притежава право на плащане и кандидатства за подпомагането, предвидено в параграф 1, буква в), включително правилата за изчисляване на предвиденото в член 131, параграф 2 увеличение на сумата на хектар, отпускана по схемата за единно плащане на площ;

б) правила за изчисляването на унищожената част на средногодишната продукция на земеделски стопанин в съответствие с член 70, параграф 2, за целите на подпомагането, посочено в параграф 1, буква г) от настоящия член, включително правилата относно задължението на земеделските стопани да информират държавата-членка за застрахователната си полица.

в) процедурата за оценяване и одобряване на мерките, предприети в изпълнение на параграф 1, буква а), подточка v).

10. В съответствие с решението, взето от всяка държава-членка в изпълнение на разпоредбите на параграф 8, първа алинея, Комисията, посредством акт за изпълнение, определя съответстващия на подпомагането таван.“

72. Член 69 се изменя, както следва:

a) в параграф 3 първата алинея се заменя със следното:

„В съответствие с решението, взето от всяка държава-членка в изпълнение на разпоредбите на параграф 1 относно подлежащия на усвояване размер от националния таван, Комисията, посредством актове за изпълнение, определя съответстващия на подпомагането таван.“

б) в параграф 4 се добавя следната алинея:

„Въз основа на избора, направен от всяка държава-членка, Комисията, посредством актове за изпълнение, определя съответния общ таван за подпомагането, предвидено в настоящия параграф.“

в) параграф 6 се изменя, както следва:

i) буква а) се заменя със следното:

„(a) в член 68, параграф 1, като използват сума, която се изчислява в съответствие с параграф 7 от настоящия член и се определя от Комисията посредством акт за изпълнение и/или“

ii) добавя се следната алинея:

„Въз основа на избора, направен от всяка държава-членка, Комисията, посредством актове за изпълнение, определя съответната сума за подпомагането, предвидено в първа алинея, буква а).“

г) в параграф 7 четвъртата алинея се заменя със следното:

„При искане от държава-членка Комисията, посредством акт за изпълнение, преразглежда определените суми въз основа на правилата, които е установила посредством акт от същия вид.“

73. Член 71 се изменя, както следва:

a) в параграф 6 втората алинея се заменя със следното:

„Минималният и максималният срок на търговските заеми, отговарящи на условията за финансова вноска, както и нейният източник, се определят от Комисията посредством актове за изпълнение. Тези актове могат да включват правила относно информацията на земеделските стопани.“

б) параграф 10 се заменя със следното:

„10. Държавите-членки представят на Комисията годишен доклад за прилагането на настоящия член. Формата, съдържанието, графикът за представяне и сроковете на този доклад се определят от Комисията посредством актове за изпълнение.“

74. В член 76 се добавя следният параграф:

„3. „Комисията, посредством актове за изпълнение, приема правила относно коефициентите на намаление, включително метода на изчисляване и срока за определяне на тези коефициенти.“

75. В дял IV, глава 1, раздел 1 се добавя следният член:

„Член 76a

Делегиране на правомощия на Комисията

За да се осигури ефикасно и целенасочено използване на средствата на Съюза и ефикасно администриране на схемите за специфично плащане за култура, Комисията може, посредством делегирани актове, да приеме правила за минималния размер на площите и специфични правила по отношение на сеитбата и отглеждането на културите, посочени в настоящия раздел.“

76. В член 77 се добавят следните параграфи:

„За да се осъществи прилагането на схемите за специфично плащане за култура, Комисията, посредством делегирани актове, приема правила относно условията за предоставяне на помощи за производители на картофи за нишесте, включително правила относно допустимостта, минималното ниво на цената и плащането.

Комисията приема, посредством актове за изпълнение, необходимите мерки относно изплащането на помощите.“

77. В член 80 се добавя следният параграф:

„Комисията приема, посредством актове за изпълнение, необходимите мерки относно изчисляването на съдържанието на горчиви семена в сладките лупини.“

78. В член 81 параграфи 2 и 3 се заменят със следното:

„2. Когато площите, за които е поискана премия за протеинови култури, надвишават максималната гарантирана площ, площта на земеделски стопанин, за която е поискана премия за протеинови култури, се намалява пропорционално за съответната година от Комисията, посредством актове за изпълнение.

Комисията, посредством актове за изпълнение, приема необходимите мерки относно коефициентите на намаление, включително метода на изчисляване и срока за определяне на тези коефициенти.

3. Когато в съответствие с член 67 държава-членка реши да интегрира премията за протеинови култури, предвидена в настоящия раздел, в схемата за единно плащане, Комисията, посредством актове за изпълнение, намалява максималната гарантирана площ, посочена в параграф 1 от настоящия член, съобразно сумата за протеинови култури, съответстваща на тази държава-членка в приложение ХII.

За да се осигури ефикасно и целенасочено използване на средствата на Съюза и ефикасно администриране на схемите за специфично плащане за култура, Комисията, посредством делегирани актове, приема следното:

a) правила за минималния размер на площите и специфични правила по отношение на сеитбата и отглеждането на културите, посочени в настоящия раздел;

б) правила относно условията за предоставяне на помощи за протеинови култури, включително правила за определение за сладки лупини и за допустимостта на смеси от зърнени култури и протеинови култури.“

79. В член 84 се добавя следният параграф:

„Комисията, посредством актове за изпълнение, приема необходимите мерки относно коефициентите на намаление, включително метода на изчисляване и срока за определяне на тези коефициенти.“

80. В член 85 се добавят следните параграфи:

„4. За да се осигури ефикасно и целенасочено използване на средствата на Съюза и ефикасно администриране на схемите за специфично плащане за култура, Комисията, посредством делегирани актове, приема правила за минималния размер на площите и специфични правила по отношение на сеитбата и отглеждането на културите, посочени в настоящия раздел.

5. За да се осигури ефикасно управление на схемите за специфично плащане за култура Комисията, посредством делегирани актове, приема правила за определяне на условията за допустимост относно земеделски парцели, засадени с дървета с черупкови плодове, правила за определяне на минимален размер на парцела и минимална плътност на дръвчетата и правила за допустимост до национални помощи за черупкови плодове, посочени в членове 86 и 120.“

81. Член 87 се изменя, както следва:

a) в параграф 3 първата алинея се заменя със следното:

„Размерът на поисканата помощ за семена не надвишава тавана, определен от Комисията посредством актове за изпълнение и съответстващ на компонента на помощта за семена за съответните видове в националните тавани, посочени в член 40 от настоящия регламент, определени в съответствие с член 64, параграф 2 от Регламент (ЕО) № 1782/2003 („таван на помощта за семена“). За новите държави-членки обаче този таван на помощта за семена съответства на сумите, определени в приложение XIV към настоящия регламент.“

б) параграф 4 се заменя със следното:

„4. С цел защита на общественото здраве, Комисията, посредством делегирани актове, определя сортовете коноп ( Cannabis sativa L. ), за които е платима предвидената в настоящия член помощ за семена.“

в) добавят се следните параграфи:

„5. За да се осъществи прилагането на схемите за специфично плащане за култура, Комисията, посредством делегирани актове, приема определение за базови и официално сертифицирани семена.

6. За да се осигури ефикасното и целенасочено използване на средствата на Съюза за помощи за семена, Комисията, посредством делегирани актове, определя условията за производството, териториалната допустимост и предлагането на семена на пазара.

7. За да се осигури ефикасно и целенасочено използване на средствата на Съюза и ефикасно администриране на схемите за специфично плащане за култура, Комисията може, посредством делегирани актове, да приеме правила за минималния размер на площите и специфични правила по отношение на сеитбата и отглеждането на културите, посочени в настоящия раздел.

8. За да се изготви списък на сортовете коноп, допустими за директни плащания, и за защита на общественото здраве, Комисията, посредством делегирани актове, приема правила, съгласно които плащания се отпускат при условие, че се използват сертифицирани семена от определени сортове, както и разпоредби относно процедурата за определяне на сортовете коноп, посочени в член 87, параграф 4.

9. Комисията, посредством актове за изпълнение, приема необходимите мерки относно информацията, която се предоставя от предприятията за производство и селекция на семена с цел проверка на правата за помощ.“

82. Член 89 се изменя, както следва:

a) параграф 2 се заменя със следното:

„2. Държавите-членки дават разрешение относно посочените в параграф 1 земя и сортове в съответствие с правилата и условията, посочени в параграф 3.

б) добавят се следните параграфи:

„3. За да се осигури ефикасно управление на схемите за специфично плащане за култура, Комисията, посредством делегирани актове, приема правила и условия за предоставянето на разрешение за земя и сортове за целите на специфичното плащане за култура за памук.

4. Комисията, посредством актове за изпълнение, приема правила относно процедурата за предоставяне на разрешение и относно съобщенията до производителите във връзка с това разрешение.“

83. В член 90 параграф 5 се заменя със следното:

„5. За да се осъществи прилагането на схемите за специфично плащане за култура, Комисията, посредством делегирани актове, приема правила относно условията за предоставяне на помощи за памук, относно изискванията за допустимост и агрономичните практики.

Комисията може, посредством актове за изпълнение, да приеме правила относно изчисляването на намалението, предвидено в параграф 4.“

84. Член 91 се изменя, както следва:

a) параграф 2 се заменя със следното:

„2. Държавата-членка, на чиято територия са установени памукопреработвателите, одобрява междубраншовите организации, отговарящи на критериите, посочени в параграф 3.“

б) добавя се следният параграф 3:

„3. За да се осъществи ефикасното прилагане на схемите за специфично плащане за култура, Комисията, посредством делегирани актове, приема критериите за одобряване на междубраншови организации и задължения за производителите. Освен това Комисията определя правила за случаите, при които одобрена междубраншова организация не спазва тези критерии.“

85. В член 97 се добавят следните параграфи:

„5. За да се гарантира защитата на правата на земеделските стопани, Комисията може, посредством делегирани актове, да приеме отделни определения за целите на настоящия раздел.

6. За да се осигури ефикасно и целенасочено използване на средствата на Съюза за преходните плащания за плодове и зеленчуци, Комисията може, посредством делегирани актове, да приеме следното:

a) изискванията за договора за преработка, предвиден в параграф 3;

б) правила за налагане на санкции в случаите, когато се установи, че одобрен първи преработвател или изкупвач не спазва задълженията, определени в настоящата глава или в националните разпоредби, приети въз основа на нея, или когато одобрен първи преработвател или изкупвач не приема или не улеснява проверките, извършвани от компетентните органи.

7. За да се осигури ефикасно администриране на схемите за специфично плащане за култура, Комисията може, посредством делегирани актове, да приеме правила за минималния размер на площите и специфични правила по отношение на сеитбата и отглеждането на културите, посочени в настоящия раздел.

8. Комисията, посредством актове за изпълнение, приема необходимите мерки относно одобряването и контрола от страна на държавите-членки на първите преработватели и изкупвачите и публикуването от държавите-членки на списък на одобрените първи преработватели и изкупвачи, индикативния размер на помощта, който се определя от държавите-членки, и основата на размера на помощта.“

86. В член 98 се добавят следните параграфи:

„7. За да се гарантира защитата на правата на земеделските стопани, Комисията може, посредством делегирани актове, да приеме конкретни определения за целите на настоящия раздел.

8. За да се осигури ефикасно и целенасочено използване на средствата на Съюза за преходните плащания за меки плодове, Комисията може, посредством делегирани актове, да приеме следното:

a) изискванията за договора за преработка, предвиден в параграф 2;

б) правила за налагане на санкции в случаите, когато се установи, че одобрен първи преработвател или изкупвач не спазва задълженията, определени в настоящата глава или в националните разпоредби, приети въз основа на нея, или когато одобрен първи преработвател или изкупвач не приема или не улеснява проверките, извършвани от компетентните органи;

в) правила за минималния размер на площите и специфични правила по отношение на сеитбата и отглеждането на културите, посочени в настоящия раздел.

9. Комисията, посредством актове за изпълнение, приема необходимите мерки относно одобряването и контрола от страна на държавите-членки на първите преработватели и изкупвачите и публикуването от държавите-членки на списък на одобрените първи преработватели и изкупвачи, индикативния размер на помощта, който се определя от държавите-членки, и основата на размера на помощта.“

87. В член 101, параграф 2 втората алинея се заменя със следното:

„Списъкът с тези райони се определя от Комисията посредством актове за изпълнение.

Комисията, посредством актове за изпълнение, приема правила относно проверката и уведомяването за площите, отговарящи на критериите по първа алинея.“

88. Член 103 се изменя, както следва:

a) параграф 1 се заменя със следното:

„1. Премиите се изплащат на земеделските стопани въз основа на броя на овцете майки и/или козите майки, отглеждани в стопанството в продължение на минимален период, който се определя от Комисията посредством актове за изпълнение.

Комисията, посредством актове за изпълнение, приема правила за заявленията и декларациите и другите документи, които трябва да се представят от земеделските стопани, условията, на които трябва да отговарят животните, за да получат стопаните плащане, и задължението да се състави списък на земеделските стопани, които предлагат на пазара овче мляко или продукти, произведени от овче мляко.“

б) добавя се следният параграф:

„3. За да се гарантира доброто управление на националния резерв и защитата на правата на бенефициерите, Комисията, посредством делегирани актове, приема следното:

a) правила относно използването, прехвърлянето и временното преотстъпване на права на плащане в сектора на овчето и козето месо в съответствие с член 52;

б) правила относно достъпа до плащанията в сектора на овчето и козето месо в съответствие с член 52 за земеделски производители, които не притежават земята, която обработват.“

89. В член 104 се добавя следният параграф:

„5. Комисията, посредством актове за изпълнение, приема необходимите мерки относно изчисляването на индивидуалните ограничения и закръгляването на права.“

90. Член 105 се изменя, както следва:

a) в параграф 2 се добавя следната алинея:

Освен при надлежно обосновани извънредни обстоятелства, когато един земеделски производител е получил безвъзмездно права за получаване на премии от националния резерв, той няма право да прехвърля правата си или временно да ги преотстъпва срещу заплащане в продължение на три години след датата, на която е получил споменатите права.“

б) добавят се следните параграфи:

„5. „Комисията, посредством актове за изпълнение, приема необходимите мерки относно уведомленията за прехвърлянето и/или преотстъпването от страна на земеделския стопанин до компетентния орган, определянето на индивидуалния таван, уведомяването на земеделските стопани в случай на прехвърляния или временни преотстъпвания на права за получаване на премии и при прехвърляния или временни преотстъпвания чрез националния резерв.

6. Комисията може, посредством актове за изпълнение, да приеме необходимите мерки относно оттегляне и преразпределение на неизползваните права на премии, установени съгласно настоящия раздел.“

91. Член 110 се изменя, както следва:

a) в параграф 1 се добавя следната алинея:

„По административни причини държавите-членки могат да предвидят, че заявленията за директни плащания, посочени в член 19, по отношение на специалната премия, се подават за минимален брой животни, при условие че този брой не надвишава три.“

б) в параграф 3 буква а) се заменя със следното:

„a) всяко животно, за което е подадено заявление, се угоява от земеделския стопанин в продължение на период, който се определя от Комисията посредством актове за изпълнение;“

в) в параграф 4 се добавя следната алинея:

„Комисията, посредством актове за изпълнение, приема необходимите мерки относно размера на премията, която трябва да бъде предоставена, в случай че прилагането на пропорционалното намаление, предвидено в първа алинея, води до брой допустими животни, който не е цяло число.“

г) в параграф 5 се добавя следната алинея:

„Комисията, посредством актове за изпълнение, приема правила относно уведомяването от страна на държавите-членки на Комисията за мерките, предприети в съответствие с първа алинея.“

д) в параграф 6 се добавя следната алинея:

„Комисията, посредством актове за изпълнение, приема следните необходими мерки по отношение на отпускането на премия при клането, включително разпоредби по отношение на възрастовите групи, заявленията за помощи и придружаващите документи, изисквания период на задържане в такъв случай и определянето на кланичното тегло.“

е) добавя се следният параграф:

„9. Комисията, посредством актове за изпълнение, приема необходимите мерки по отношение на заявленията, предоставянето на премията за животни, за които не са изпълнени условията поради прилагането на пропорционалното намаление, предвидено в параграф 4, паспортите, посочени в член 6 от Регламент (ЕО) № 1760/2000, и националните административни документи, посочени в параграф 3, буква б) от настоящия член, и за уведомяване на Комисията в случай, че държавите-членки решат да въведат различни региони по смисъла на член 109, буква а) от настоящия регламент или да променят съществуващите региони.“

92. Член 111 се изменя, както следва:

a) в параграф 1 се добавят следните алинеи:

„По административни причини държавите-членки могат да предвидят, че заявленията за директни плащания, посочени в член 19, по отношение на премията за крави с бозаещи телета, се подават за минимален брой животни, при условие че този брой не надвишава три.

Комисията, посредством актове за изпълнение, приема необходимите мерки относно заявленията за подпомагане.“

б) параграф 2 се изменя, както следва:

i) след втора алинея се вмъква следната алинея:

„Комисията, посредством актове за изпълнение, приема следното:

a) необходимите мерки по отношение на 6-месечния период на отглеждане, предвиден във втора алинея, и задължението за държавите-членки да уведомят Комисията за промяната или премахването на количественото ограничение;

б) правила по отношение на датата, която трябва да се вземе предвид за определяне на индивидуалната квота за мляко, която е на разположение на земеделския производител и с която той е допустим за подпомагане с премията за крави с бозаещи телета.“

ii) добавя се следната алинея:

Комисията, посредством актове за изпълнение, приема необходимите мерки относно изчисляването на средния млеконадой.“

в) параграф 5 се изменя, както следва:

i) след първата алинея се вмъква следната алинея:

„Комисията, посредством актове за изпълнение, приема необходимите мерки относно уведомяването на Комисията за допълнителните условия за отпускането на помощ.“

ii) добавя се следната алинея:

„Комисията, посредством актове за изпълнение, приема необходимите мерки по отношение на:

a) уведомяването от страна на държавите-членки за допълнителни условия за предоставяне на допълнителната национална премия за крави с бозаещи телета и

б) решението на Комисията, което се взема посредством акт за изпълнение без съдействието на комитета, предвиден в член 141в, относно държавите-членки, които изпълняват условията, предвидени в четвърта алинея.“

г) добавят се следните параграфи:

„7. За да се гарантира доброто управление на схемата и защитата на правата на бенефициерите, Комисията, посредством делегирани актове, приема следното:

a) правила за допустимостта на крави от порода за производство на месо за премия за крави с бозаещи телета, посочена в член 53, параграф 1;

б) правила за използването, прехвърлянето и временното преотстъпване на права за премия за крави с бозаещи телета, посочена в член 53, параграф 1;

в) правила относно достъпа до премията за крави с бозаещи телета, посочена в член 53, параграф 1, за земеделски производители, които не притежават земята, която обработват;

г) правила за допустимостта на допълнителната национална премия за крави с бозаещи телета, както е предвидено в параграф 5 от настоящия член.

8. За да осигури изпълнението на задълженията от страна на бенефициерите, Комисията, посредством делегирани актове, приема правила за достъпа до права за премия за крави с бозаещи телета, посочена в член 53, параграф 1, на които дават право частичните права за получаване на премии.“

93. Член 112 се изменя, както следва:

a) в параграф 1 се добавя следната алинея:

„Комисията, посредством актове за изпълнение, приема необходимите мерки относно определянето на индивидуалния таван за земеделски стопанин.“

б) добавя се следният параграф:

„6. Комисията, посредством актове за изпълнение, приема всички необходими мерки относно закръгляването на частичните права.“

94. Член 113 се изменя, както следва:

a) в параграф 2 се добавя следната алинея:

„Освен при надлежно обосновани извънредни обстоятелства, когато земеделски стопанин е получил безвъзмездно права за получаване на премии от националния резерв, той няма право да прехвърля и/или преотстъпва временно правата си през следващите три календарни години.“

б) добавя се следният параграф:

„5. Комисията, посредством актове за изпълнение, приема правила относно:

a) уведомяването от страна на земеделския стопанин, който прехвърля и/или преотстъпва правата, и от страна на земеделския стопанин, който получава правата, до компетентните органи на държавата-членка, където се извършва прехвърлянето и/или преотстъпването на правата на премия,

б) определянето от държавата-членка и уведомяването на земеделския стопанин относно новия индивидуален таван при прехвърлянията или временното преотстъпване на права за получаване на премии,

в) прехвърляния и/или временни преотстъпвания на права посредством националния резерв.“

95. В член 115 се добавят следните параграфи:

„3. За да се гарантира защитата на правата на бенефициерите, Комисията, посредством делегирани актове, приема правила относно достъпа до специалната схема за юници, посочена в параграф 1, за земеделски стопани, чиито стада от юници са предназначени за увеличаване на стадата с крави.

4. Комисията, посредством актове за изпълнение, приема правила относно:

a) уведомяването от страна на държавите-членки на Комисията за използването на възможността, предоставена им в параграф 1, за данните, позволяващи да се установи, че условията, предвидени в посочения параграф, са изпълнени, за специфичния таван, определен от тях, изменението на този таван и критериите, приети за да се гарантира, че премията се плаща на земеделските стопани, чиито стада от юници са предназначени за увеличаване на стадата с крави.

б) решението на Комисията относно държавите-членки, които изпълняват условията, заложени в параграф 1;

в) размера на премията, която се предоставя, когато прилагането на пропорционалното намаление, предвидено в параграф 1, води до брой допустими животни, който не е цяло число;

г) минималният брой животни, които трябва да се отглеждат;

д) закръгляването на броя на животните, когато при изчисляването на максималния брой юници в проценти, както е предвидено в член 111, параграф 2, втора алинея, се получава резултат, който не е цяло число;“

96. Член 116 се изменя, както следва:

a) параграф 1 се изменя, както следва:

i) първата алинея се заменя със следното:

„Земеделски стопанин, отглеждащ едър рогат добитък в своето стопанство, може да получи право, след подаване на заявление, на премия за клане. Тя се отпуска при клане на животни, които отговарят на съответните условия, или при износа им за трета държава и в рамките на национални тавани, които се определят от Комисията посредством актове за изпълнение.“

ii) третата алинея се заменя със следното:

„Животните, изброени във втора алинея, букви а) и б), отговарят на условията за премията за клане, при условие че са били отглеждани от земеделския стопанин през период, който се определя от Комисията посредством актове за изпълнение.“

б) в параграф 3 първата алинея се заменя със следното:

„Комисията, посредством актове за изпълнение, приема националните тавани, посочени в параграф 1. Последните се определят за държава-членка и отделно за двете групи животни, определени в букви а) и б) на втора алинея от посочения параграф. Всеки таван е равен на броя на животните от всяка от тези две групи, които през 1995 г. са били заклани в съответната държава-членка. Броят на животните, изнесени за трети държави, съгласно данните на Евростат или всяка друга официално публикувана статистическа информация за посочената година, приета от Комисията, се добавя към всеки таван.“

в) добавят се следните параграфи:

„5. За да се осигури ефикасното и целенасочено използване на средствата на Съюза, Комисията, посредством делегирани актове, приема правила за задължението за декларация за участие в схемата за достъп до премията за клане, предвидена в настоящия член.

6. За да се осъществи прилагането на премиятa за клане, предвидена в настоящия член, Комисията, посредством делегирани актове, приема правила за допустимостта на кланични трупове.

7. За да се гарантира защитата на правата на бенефициерите, Комисията, посредством делегирани актове, приема правила относно размера на премията за клане, предвидена в настоящия член, на която дава право брой на допустими животни, който е по-малък от цяло число.“

97. Член 117 се изменя, както следва:

a) вторият параграф се заменя със следното:

„Независимо от това се счита, че отговаря на условията за плащане и всяко животно, за което информацията, предвидена в член 7, параграф 1, второ тире от Регламент (EO) № 1760/2000, е съобщена на компетентния орган на първия ден от периода на задържане на животното, определен от Комисията посредством актове за изпълнение.“

б) добавят се следните параграфи:

„Комисията, посредством актове за изпълнение, приема правила относно:

- заявленията за премиите и документите, които трябва да бъдат представени от земеделските стопани, определянето на периодите за задържане и процедурата, която се прилага за идентификацията и регистрацията на животните;

- оперативното събитие за определянето на годината на разпределяне на животните за целите на определянето на размера на приложимата премия и за прилагането на размера на помощта и за изчисляването на пропорционалното намаление;

- оттеглянето и преразпределението на неизползваните права на премии, установени съгласно настоящия раздел.“

- В член 119, параграф 1 се добавя следната алинея:

„Комисията, посредством актове за изпълнение, приема правила относно продължителността на периода на изключване.“

98. В член 124 се добавят следните параграфи:

„9. За да се осъществи прилагането на схемата за единно плащане на площ, предвидена в настоящия дял, Комисията, посредством делегирани актове, определя земеделската площ, обхваната от схемата за единно плащане на площ, в съответствие с параграф 1, и минималния размер на допустимата за подпомагане площ за едно стопанство, за която може да се искат плащания на равнище, по-високо от 0,3 ha, както е предвидено в параграф 2, трета алинея.

10. За да се изготви списък на сортовете коноп, допустими за директни плащания, и за защита на общественото здраве, Комисията, посредством делегирани актове, приема правила, съгласно които плащания се отпускат при условие, че се използват сертифицирани семена от определени сортове, както и разпоредби относно процедурата за определяне на сортовете коноп, посочени в член 39.“

99. В член 126 се добавя следният параграф:

„4. Въз основа на избора, направен от всяка държава-членка, Комисията, посредством актове за изпълнение, определя съответния таван за подпомагането, предвидено в настоящия член.“

100. В член 127 се добавя следният параграф:

„3. Въз основа на избора, направен от всяка държава-членка, Комисията, посредством актове за изпълнение, определя съответния таван за подпомагането, предвидено в настоящия член.“

101. Член 128 се изменя, както следва:

a) в параграф 1 втората алинея се заменя със следното:

„В този случай и в рамките на тавана, определен от Комисията посредством актове за изпълнение, съответната държава-членка отпуска ежегодно на земеделските стопани допълнително плащане.“

б) в параграф 2 втората алинея се заменя със следното:

„В този случай и в рамките на тавана, определен от Комисията посредством актове за изпълнение, въпросната държава-членка отпуска ежегодно на земеделските стопани допълнително плащане.“

102. В член 129 се добавя следният параграф:

„4. Въз основа на избора, направен от всяка държава-членка, Комисията, посредством актове за изпълнение, определя съответния таван за подпомагането, предвидено в настоящия член.“

103. В член 131, параграф 4 първата алинея се заменя със следното:

„Размерът на сумите, посочени в параграф 1, се определя от Комисията посредством актове за изпълнение.“

104. Член 132 се изменя, както следва:

a) в параграф 2 въвеждащото изречение се заменя със следното:

„На новите държави-членки се предоставя възможност, с разрешение на Комисията, посредством акт за изпълнение, без съдействието на комитета, посочен в член 141в, да допълват всяко пряко плащане.“

б) добавят се следните параграфи:

„9. За да се осъществи прилагането на допълнителните национални директни плащания, Комисията, посредством делегирани актове, приема правила за целите на параграф 7, буква б) относно условията за предоставяне на посочената помощ.

10. Комисията, посредством актове за изпълнение, приема необходимите мерки:

- за случаи, при които допълнителните национални директни плащания биха надвишили максималните равнища, разрешени от страна на Комисията.

- по отношение на проверките“

- В член 139 се добавя следният параграф:

„Допълнителните национални директни плащания обаче, предвидени в чл.132, които са изплатени не в съответствие с разрешението от страна на Комисията, се считат за неправомерни държавни помощи по смисъла на Регламент (ЕО) № 659/1999 на Съвета.*

* ОВ L 83, 27.3.1999 г., стр. 1. “

105. в член 140 се добавя следният параграф:

„Комисията, посредством актове за изпълнение, приема правила относно уведомяването на Комисията от страна на държавите-членки относно информация, документи, статистически данни и доклади, както и относно крайните срокове и методите за тяхното съобщаване.“

106. Членове 141 и 142 се заличават.

107. В глава 1 на дял VII се добавят следните членове:

„Член 141а

Правомощия на Комисията

При предоставяне на правомощия на Комисията, тя действа в съответствие с процедурата, предвидена в член 141б, в случаите на делегирани актове, и в съответствие с процедурата, предвидена в член 141в, в случаите на актове за изпълнение, освен когато в настоящия регламент изрично е предвидено друго.

Член 141б

Делегирани актове

1. Правомощията за приемане на делегираните актове, посочени в настоящия регламент, се предоставят на Комисията за неопределен период от време.

След като приеме делегиран акт, Комисията незабавно уведомява за това едновременно Европейския парламент и Съвета.

2. Делегирането на правомощието, посочено в параграф 1, може да бъде отменено от Европейския парламент или от Съвета.

Институцията, която е започнала вътрешна процедура за вземане на решение дали да отмени делегирането на правомощия, полага необходимите усилия да уведоми другата институция и Комисията в разумен срок преди приемането на окончателното решение, като посочи делегираните правомощия, които би могло да бъдат отменени, и евентуалните основания за отмяната.

С решението за отмяна се прекратява делегирането на правомощията, посочени в същото/споменатото решение. Решението поражда действие незабавно или на по-късна дата, посочена в него. То не засяга валидността на делегираните актове, които вече са в сила. Решението се публикува в Официален вестник на Европейския съюз.

3. Европейският парламент и Съветът могат да възразят срещу делегирания акт в срок от два месеца от датата на уведомяването. По инициатива на Европейския парламент или на Съвета този срок се удължава с един месец.

Ако при изтичането на посочения срок нито Европейският парламент, нито Съветът са възразили срещу делегирания акт, той се публикува в Официален вестник на Европейския съюз и влиза в сила на датата, посочена в него.

Делегираният акт може да бъде публикуван в Официален вестник на Европейския съюз и да влезе в сила преди изтичането на посочения срок, ако и Европейският парламент, и Съветът са информирали Комисията за намерението си да не повдигат възражения.

Ако Европейският парламент или Съветът представят възражение срещу делегиран акт, той не влиза в сила. Институцията, която възразява срещу делегирания акт, посочва причините за това.

Член 141в

Актове за изпълнение — Комитет

[Да се допълни след приемането на регламента за установяване на правилата и общите принципи относно механизмите за контрол, както е предвидено в член 291, параграф 2 от ДФЕС, който в момента се обсъжда от Европейския парламент и от Съвета.]

Член 2

Настоящият регламент влиза в сила на третия ден след публикуването му в Официален вестник на Европейския съюз .

Той се прилага от [1 януари 2012 г].

Настоящият регламент е задължителен в своята цялост и се прилага пряко във всички държави-членки.

Съставено в […] на […] година.

За Европейския парламент За Съвета

ФИНАНСОВА ОБОСНОВКА | AGRI/I.1-D/440787_rev 1(MB/tm) 6.15.2010.1 |

ДАТА: 27.7.2010 г. |

1. | БЮДЖЕТЕН РЕД: 05 03 Преки помощи | БЮДЖЕТНИ КРЕДИТИ |

2. | НАИМЕНОВАНИЕ: Предложение за регламент на Европейския парламент и на Съвета за изменение на Регламент (ЕО) № 73/2009 за установяване на общи правила за схеми за директно подпомагане в рамките на Общата селскостопанска политика и за установяване на някои схеми за подпомагане на земеделски стопани, за изменение на регламенти (EО) № 1290/2005, (EО) № 247/2006, (EО) № 378/2007 и за отмяна на Регламент (ЕО) № 1782/2003. |

3. | ПРАВНО ОСНОВАНИЕ: Член 43 от Договора за функционирането на Европейския съюз (ДФЕС). |

4. | ЦЕЛИ: Изпълнителните правомощия, предоставени на Комисията с Регламент (ЕО) № 73/2009 на Съвета, да се приведат в съответствие с разграничаването между делегирани и изпълнителни правомощия на Комисията, въведено с членове 290 и 291 от Договора за функционирането на Европейския съюз (ДФЕС). |

5. | ФИНАНСОВИ ПОСЛЕДИЦИ | ПЕРИОД ОТ 12 МЕСЕЦА (млн. EUR) | ТЕКУЩА ФИНАНСОВА ГОДИНА 2010 (млн. EUR) | СЛЕДВАЩА ФИНАНСОВА ГОДИНА 2011 (млн. EUR) |

5.0 | РАЗХОДИ - ЗА СМЕТКА НА БЮДЖЕТА НА ЕО (ВЪЗСТАНОВЯВАНИЯ/ИНТЕРВЕНЦИИ) - НА НАЦИОНАЛНИТЕ ОРГАНИ - ДРУГИ | - | - | - |

5.1 | ПРИХОДИ - СОБСТВЕНИ РЕСУРСИ НА ЕО (ТАКСИ/МИТА) - НАЦИОНАЛНИ | - | - | - |

2010 г. | 2011 г. | 2012 г. | 2013 г. |

5.0.1 | ОЧАКВАНИ РАЗХОДИ | - | - | - | - |

5.1.1 | ОЧАКВАНИ ПРИХОДИ | - | - | - | - |

5.2 | МЕТОД НА ИЗЧИСЛЕНИЕ: - |

6.0 | МОЖЕ ЛИ ПРОЕКТЪТ ДА БЪДЕ ФИНАНСИРАН ОТ БЮДЖЕТНИ КРЕДИТИ, ВПИСАНИ В СЪОТВЕТНАТА ГЛАВА НА ТЕКУЩИЯ БЮДЖЕТ? | ДА НЕ |

6.1 | МОЖЕ ЛИ ПРОЕКТЪТ ДА БЪДЕ ФИНАНСИРАН ЧРЕЗ ПРЕХВЪРЛЯНЕ МЕЖДУ ГЛАВИ ОТ ТЕКУЩИЯ БЮДЖЕТ? | ДА НЕ |

6.2 | ЩЕ БЪДЕ ЛИ НЕОБХОДИМ ДОПЪЛНИТЕЛЕН БЮДЖЕТ? | ДА НЕ |

6.3 | ЩЕ БЪДЕ ЛИ НЕОБХОДИМО ВПИСВАНЕТО НА БЮДЖЕТНИ КРЕДИТИ В БЪДЕЩИ БЮДЖЕТИ? | ДА НЕ |

ЗАБЕЛЕЖКИ: Целта на предложението е правомощията, предоставени на Комисията с Регламент (ЕО) № 73/2009 на Съвета, да се приведат в съответствие с разграничаването между делегирани и изпълнителни правомощия, въведено с членове 290 и 291 от Договора за функционирането на Европейския съюз (ДФЕС). Това не води до допълнителни разходи за бюджета на Общността. С предложението се въвежда също така опростяване в областта на кръстосаното спазване, като на държавите-членки се предоставя възможност да не изискват представянето на декларация за всички земеделски парцели от земеделски стопани, чиято обща площ на стопанството е по-ниска от един хектар. Финансовите последици от настоящото решение не могат да бъдат количествено изразени. |

[1] ОВ L 30, 31.1.2009 г., стр. 16.

[2] ОВ C […], […] г., стр. […].

[3] ОВ C […], […] г., стр. […].

[4] ОВ C […], […] г., стр. […].

[5] ОВ L 30, 31.1.2009 г., стр. 16.

[6] ОВ L 316, 2.12.2009 г., стр. 1.

[7] ОВ L 316, 2.12.2009 г., стр. 27.

[8] ОВ L 316, 2.12.2009 г., стр. 65.